Dansk Folkepartis top med formand Kristian Thulesen Dahl i spidsen har gentagne gange slået fast, at det ikke er muslimer generelt eller islam som sådan, der skaber problemer i det danske samfund. Det er islamismen og ekstremistiske udøvere af islam.

Men længere nede i partiet trives en indædt modstand – ligefrem had – mod islam og muslimer i al almindelighed. Det viser en gennemgang af en række facebookgrupper med tråde til Dansk Folkeparti, som er lukkede for offentligheden, men som Politiken har fået adgang til.

De uofficielle grupper bærer navne som eksempelvis ’DF – dit land – dit valg’, ’Støttegruppen for Pia Kjærsgaard’ og ’Dansk Folkeparti, vores parti’. De er i flere tilfælde administreret af DF-medlemmer. Og på medlemslisterne optræder en stribe fremtrædende folketingsmedlemmer, der dog kun yderst sjældent er aktive.